6. โครงการในอนาคต

ในปี 2551 บริษัทมีโครงการที่อยู่ระหว่างการดำเนินงานอยู่ 3 โครงการ ซึ่งได้แก่
โครงการปลูกอ้อยและสร้างโรงงานน้ำตาลที่ประเทศลาว
โครงการปลูกอ้อยและสร้างโรงงานน้ำตาลที่ประเทศกัมพูชา และโครงการลงทุนพลังงานทดแทน
บ่อพลอย ซึ่งเป็นโครงการลงทุนย้ายและขยายโรงงานน้ำตาลที่มีอยู่ปัจจุบันจากอำเภอท่ามะกา
ไปอยู่ที่อำเภอบ่อพลอย พร้อมกับการลงทุนธุรกิจเอทานอล ปุ๋ย และโรงไฟฟ้า ซึ่งเป็นธุรกิจต่อเนื่อง

รายละเอียดของแต่ละโครงการมีดังต่อไปนี้

โครงการปลูกอ้อยและสร้างโรงงานน้ำตาลที่ประเทศลาว

โครงการนี้อยู่ภายใต้ บริษัท น้ำตาลสะหวันนาเขต จำกัด ซึ่งเป็นบริษัทย่อย ที่ บริษัทน้ำตาลขอนแก่น
จำกัด ถือหุ้นอยู่ ร้อยละ 97 บริษัทได้รับสัมปทานพื้นที่เพาะปลูกที่ สะหวันนาเขต ทั้งหมด 10,000
เฮกตาร์ (62,500 ไร่) สัมปทานมีอายุ 30 ปี โครงการได้เริ่มทำการเพาะปลูกอ้อยตั้งแต่ปี 2549
และได้ทำการขยายพื้นที่เพาะปลูกเรื่อยมา โดยบริษัทเริ่มก่อสร้างโรงงานในเดือนมีนาคม 2551
และตั้งเป้าหมายว่าโรงงานจะสามารถเริ่มหีบอ้อยและผลิตน้ำตาลได้ในช่วงต้นปี 2552
เงินลงทุนในโครงการเบื้องต้นจะอยู่ที่ประมาณ 1,200 ล้านบาท น้ำตาลที่ผลิตได้
จะเป็นโควตาพิเศษ EBA (Every Things but Arms) ที่ซึ่งสามารถส่งออกไปจำหน่ายใน EU
ที่ระดับราคาสูงได้

ปัจจัยที่อาจทำให้โครงการไม่สามารถดำเนินการได้ตามแผน
อาจจะมาจากปัจจัยในเรื่องการเพาะปลูกไม่เป็นไปตามที่คาดไว้ ปัญหาสภาพดินฟ้าอากาศ
ปัญหาเรื่องความไม่ชัดเจนที่ดินทำกินของชาวบ้าน และที่ดินสัมปทานที่ได้รับ
ปัญหาการขาดแรงงานทางด้านการเกษตร รวมถึงแรงงานขาดความชำนาญ เป็นต้น

โครงการปลูกอ้อยและสร้างโรงงานน้ำตาลที่ประเทศกัมพูชา

โครงการนี้อยู่ภายใต้ บริษัท Koh Kong Plantation จำกัด และ บริษัท Koh Kong Sugar
Industry จำกัด ซึ่งเป็นบริษัทย่อย ที่ บริษัทน้ำตาลขอนแก่น จำกัด ถือหุ้นอยู่ ร้อยละ 50
บริษัททั้งสองได้รับสัมปทานพื้นที่เพาะปลูกที่ เกาะกง รวมทั้งหมด 20,000 เฮกตาร์ (125,000
ไร่) สัมปทานมีอายุ 90 ปี โครงการได้เริ่มทำการเพาะปลูกอ้อยตั้งแต่ปี 2549
และได้ทำการขยายพื้นที่เพาะปลูกเรื่อยมา โดยบริษัทได้เริ่มก่อสร้างโรงงานในเดือนมีนาคม ปี
2551 และตั้งเป้าหมายว่าโรงงานจะสามารถเริ่มหีบอ้อยและผลิตน้ำตาลได้ในต้นปี 2552
เงินลงทุนในโครงการเบื้องต้นจะอยู่ที่ประมาณ 100 ล้าน USD น้ำตาลที่ผลิตได้ จะเป็นโควตาพิเศษ
EBA (Every Things but Arms) ที่ซึ่งสามารถส่งออกไปจำหน่ายใน EU ที่ระดับราคาสูงได้

ปัจจัยที่อาจทำให้โครงการไม่สามารถดำเนินการได้ตามแผน
อาจจะมาจากปัจจัยในเรื่องการเพาะปลูกไม่เป็นไปตามที่คาดไว้ ปัญหาเรื่องทางการเมือง
ปัญหาสภาพดินฟ้าอากาศ ปัญหาการขาดแรงงานทางด้านการเกษตร รวมถึงแรงงานขาดความชำนาญ
เป็นต้น

โครงการลงทุนพลังงานทดแทน บ่อพลอย

โครงการนี้เป็นโครงการลงทุนภายใต้บริษัทย่อยของบริษัท
ซึ่งจะประกอบด้วยธุรกิจที่เกี่ยวข้องกับพลังงานทดแทน อันได้แก่ ธุรกิจผลิตน้ำตาล
ธุรกิจผลิตเอทานอล ธุรกิจผลิตปุ๋ยชีวภาพ และธุรกิจโรงไฟฟ้าชีวมวล
โดยในส่วนของธุรกิจโรงงานน้ำตาล นั้น ตามที่ประชุมคณะรัฐมนตรี วันที่ 16 ตุลาคม 2550
ได้อนุมัติให้ บริษัท โรงงานน้ำตาลนิวกรุงไทย จำกัด ย้ายโรงงานน้ำตาลจากอำเภอท่ามะกา
ไปอำเภอบ่อพลอย จังหวัดกาญจนบุรีได้ พร้อมกับอนุญาตขยายกำลังการผลิตจาก 8,385
ตันอ้อยต่อวัน เป็น 20,400 ตันอ้อยต่อวัน ซึ่ง ณ กำลังการผลิตที่ได้รับอนุญาตให้ขยายนี้
จะทำให้บริษัทมีกากน้ำตาล กากอ้อย และกากหม้อกรอง ซึ่งเป็นวัตถุดิบ
รองรับการลงทุนโรงงานเอทานอลที่ กำลังการผลิต 200,000 ลิตรต่อวัน โรงไฟฟ้าขนาด 45 MW
1 โรง และโรงงานผลิตปุ๋ยชีวภาพ ทั้งนี้โรงงานเอทานอล
โรงไฟฟ้าและโรงงานผลิตปุ๋ยจะอยู่ในบริเวณเดียวกับโรงงานน้ำตาลที่ย้ายไป

ความคืบหน้าการดำเนินโครงการ
บริษัทได้เริ่มดำเนินการไปแล้วบางส่วนในส่วนของการจัดซื้อเครื่องจักร
การขอใบอนุญาตจากหน่วยงานราชการต่าง ๆ และการขอวงเงินกู้สนับสนุนโครงการ
โดยบริษัทคาดว่าจะสามารถเริ่มการผลิตทั้งในส่วนน้ำตาล, เอทานอล, โรงไฟฟ้า
และโรงงานผลิตปุ๋ย ในปีพ.ศ. 2553 เงินลงทุนในโครงการที่อำเภอบ่อพลอย จังหวัดกาญจนบุรี
เบื้องต้นคาดว่าจะอยู่ที่ประมาณ 5,000 – 5,500 ล้านบาท

ปัจจัยที่อาจทำให้โครงการไม่สามารถดำเนินการได้ตามแผน
อาจจะมาจากปัจจัยในเรื่องความล่าช้าจากการขอใบอนุญาตอื่น ๆ ความล่าช้าจากการก่อสร้าง
รวมถึงการส่งเสริมการเพาะปลูกอ้อยไม่เป็นไปตามเป้า เป็นต้น

นอกจากโครงการดังกล่าวแล้ว บริษัทยังอยู่ระหว่างการศึกษาโอกาสการลงทุนในโครงการต่างๆ
ดังนี้ :

(1) ใบอนุญาตให้ย้ายโรงงานของบริษัท น้ำตาลนิวกว้างสุ้นหลี จำกัด (บริษัทย่อย)
    จากจังหวัดชลบุรีไปจังหวัดสระแก้ว พร้อมกับให้ขยายกำลังการผลิตจาก 6,479 ตันอ้อยต่อวัน
    เป็น 20,400 ตันอ้อยต่อวัน ตามมติที่ประชุมคณะรัฐมนตรี วันที่ 16 ตุลาคม 2550

(2) ใบอนุญาตลงทุนในโรงงานผลิตเอทานอล
    ซึ่งคาดว่าจะเป็นโครงการลงทุนต่อเนื่องกับใบอนุญาตที่ให้ย้ายและขยายกำลังการผลิตของบริษัท
    น้ำตาลนิวกว้างสุ้นหลี จำกัด (บริษัทย่อย) ไปที่จังหวัดสระแก้ว

โดยโอกาสการลงทุนดังกล่าว บริษัทอยู่ระหว่างการศึกษาความเป็นไปได้ในรายละเอียดต่าง ๆ
ปรับปรุงแผนการลงทุน โดยคำนึงถึงสภาพเศรษฐกิจ และผลประกอบการของบริษัท
ความก้าวหน้าของโครงการลงทุนต่าง ๆ ที่กำลังดำเนินการ
โดยทางบริษัทจะดำเนินการแจ้งเพื่อขออนุมัติการลงทุนตามหลักเกณฑ์ต่อไป